EPISTOLA CCLXXIII. WIBALDI ABBATIS AD THEODORICUM ABBATEM WALCIODORENSEM.  Promittit ei suam protectionem, mandatque ut Hasteriensium scrutetur intentionem, et mittat sibi regum et paparum privilegia.   (Anno 1151.)
Reverendo Patri suo T. Walciodorensi abbati, frater WIBALDUS Dei gratia id quod est in Ecclesia catholica.
Dominus in lege praecipit: Honora patrem tuum et matrem tuam, ut sis longaevus super terram. Cujus praecepti nos quoque memores, si quid emolumenti personae ac Ecclesiae vestrae, nostrae utique matri, nostro studio ac labore provenit, omnimodis gaudemus, et ut amplius et honoris incremento et utilitatis augmento multiplicetur pro facultate nobis a Deo concessa fideliter laborabimus. Verum quia in processu legationis nostrae jam sumus, mandamus ut perscrutata diligenter Hasteriensium intentione, sive dissensionis, quod absit! sive reconciliationis, quod Deus concedat, usque Lucae evangelistae de omnibus certi per vos efficiamur. Exemplaria etiam privilegiorum tam imperatorum quam pontificum Romanorum optime correpta nobis mittatis, ut si necesse fuerit, ad urbem ea portantes, per veritatis, quae Christus est, liberationem, et ipsorum attestationem, justitiam et honorem Ecclesiae vestrae manuteneamus.